Diari Oficial de la Generalitat Valenciana


Sumari del DOGV 9832, del 19-04-2024 (2024/3253)

RESOLUCIÓ de 15 d'abril de 2024, del director general de Producció Agrícola i Ramadera, per la qual es declara la vintena actualització de la situació de la plaga Xylella fastidiosa (Wells et al.) al territori de la Comunitat Valenciana i s'adopten mesures fitosanitàries urgents d'erradicació i control per a evitar-ne la propagació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9832

Data del DOGV
:   19-04-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3253


Data del document
:   15-04-2024

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

Descriptors 

:   * Conselleria d'Agricultura, Ramaderia i Pesca
    * Conselleria d'Agricultura, Ramaderia i Pesca

RESOLUCIÓ de 15 d'abril de 2024, del director general de Producció Agrícola i Ramadera, per la qual es declara la vintena actualització de la situació de la plaga Xylella fastidiosa (Wells et al.) al territori de la Comunitat Valenciana i s'adopten mesures fitosanitàries urgents d'erradicació i control per a evitar-ne la propagació. [2024/3253]  
Antecedents  
Xylella fastidiosa és un bacteri gram negatiu, que s'allotja en el xilema de les plantes i és el responsable de diverses malalties amb efectes econòmicament molt greus: malaltia de Pierce en la vinya, clorosi variegada dels cítrics, decaïment ràpid de l'olivera, pansiment de nombroses espècies llenyoses i herbàcies. S'han descrit més de 360 hostes en la bibliografia, molts dels quals no presenten símptomes de la malaltia, i per tant en dificulten la detecció.  
La seua transmissió és per insectes vectors, tots estos hemípters que s'alimenten del xilema de les plantes. A la Comunitat Valenciana, afrofòrids (p. e. Philaenus spp) i cercòpids (Cercopis sp) són les famílies amb vectors potencials d'esta malaltia. Els vectors actuen com a transmissors de la malaltia, però a curta distància. La principal via de propagació del bacteri és el comerç de plantes infectades.  
  
El Reglament 2016/2031 del Parlament Europeu i del Consell, de 26 d'octubre de 2016, relatiu a les mesures de protecció contra les plagues dels vegetals, ha substituït des del 14 de desembre de 2019 l'anterior Directiva 2000/29/CE del Consell, de 8 de maig de 2000, relativa a les mesures de protecció contra la introducció a la Comunitat d'organismes nocius per als vegetals o productes vegetals i contra la propagació a l'interior de la Comunitat.  
El Reial decret 739/2021, de 24 d'agost, regula, entre altres, els programes nacionals d'erradicació o control d'organismes nocius dels vegetals que encara no estan establits al territori espanyol.  
  
D'altra banda, la Llei 43/2002, de 20 de novembre, de sanitat vegetal, establix que davant de l'aparició, o la sospita, d'una plaga al territori nacional o en una part d'este, que puga tindre importància econòmica o mediambiental, l'autoritat competent ha de comprovar la presència i la importància de la infestació i adoptar les mesures fitosanitàries cautelars prèvies que estime necessàries per a evitar-ne la propagació.  
  
El Reglament d'execució 2019/2072 de la Comissió, de 28 de novembre de 2019, pel qual s'establixen condicions uniformes per a l'execució del Reglament (UE) 2016/2031, inclou en l'annex II, part A, la Llista de plagues de quarantena de la Unió de la presència de les quals no es té constància al territori de la Unió, entre les quals es troba la família d'insectes Cicadellidae (espècies no europees) vectors de Xylella fastidiosa, com: Carneocephala fulgida (Nottingham), Draeculacephala minerva (Ball), Graphocephala atropunctata (Signoret) i Homalodisca vitripennis (Germar); i en l'annex II, part B, la Llista de plagues de quarantena de la Unió de la presència de les quals sí que es té constància al territori de la Unió, entre les quals es troba Xylella fastidiosa (Wells et al.).  
D'altra banda, en el Reglament delegat (UE) 2019/1702 de la Comissió d'1 d'agost de 2019, pel qual es completa el Reglament (UE) 2016/2031 del Parlament Europeu i del Consell s'establix una llista de plagues prioritàries, en la qual s'ha inclòs Xylella fastidiosa (Wells et al.), pel seu potencial i greu impacte econòmic, mediambiental o social per al territori de la Unió.  
La legislació comunitària específica del bacteri Xylella fastidiosa que s'ha aplicat fins a l'agost de 2020 és la Decisió d'execució (UE) 2015/789, sobre mesures per a evitar la introducció i la propagació dins de la Unió de Xylella fastidiosa (Wells et al.) i les seues diverses modificacions.  
No obstant això, els avanços científics, recollits en el nou dictamen científic sobre el risc fitosanitari que planteja Xylella fastidiosa al territori de la Unió, que va ser publicat el 15 de maig de 2019 per l'Autoritat Europea de Seguretat Alimentària, els resultats de les auditories realitzades per la Comissió en els estats membres afectats i l'experiència adquirida arran de l'execució de la Decisió d'execució (UE) 2015/789 apunten la necessitat d'actualitzar estes mesures amb la finalitat de garantir un control més específic d'este bacteri al territori de la Unió.  
  
A més, l'Autoritat Europea de Seguretat Alimentària ha publicat una fitxa de vigilància de plagues per a Xylella fastidiosa i, el passat 8 de juny de 2020, unes directrius per a la realització de prospeccions de Xylella fastidiosa sòlides des del punt de vista estadístic i basades en el risc.  
Per consegüent, la Comissió ha procedit a la derogació de la Decisió d'execució (UE) 2015/789 i ha aprovat les noves mesures en el Reglament (UE) 2020/1201 de la Comissió, de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa (Wells et al.)  
Per la Resolució de 6 de juliol de 2017, del director general d'Agricultura, Ramaderia i Pesca, es declara l'existència d'un brot de la plaga Xylella fastidiosa (Wells et al.) al territori de la Comunitat Valenciana i s'adopten mesures fitosanitàries urgents d'erradicació i control per a evitar-ne la propagació, i es qualifica d'utilitat pública la lluita contra el bacteri Xylella fastidiosa (Wells et al.) en tot l'àmbit territorial de la Comunitat Valenciana, d'acord amb l'article 15 de la Llei 43/2002, de 20 de novembre, de sanitat vegetal. Posteriorment, es publiquen les diferents actualitzacions del brot en data 25 de juliol, 31 d'agost, 20 d'octubre, 20 de desembre de 2017, 12 de febrer, 14 de maig, 16 de juliol, 7 de novembre de 2018, 25 de març i 23 de setembre de 2019, 5 de juny i 10 de novembre de 2020, 12 de març de 2021, 8 de juliol de 2021, 29 de novembre de 2021, 16 de març de 2022, 10 de gener i 26 de juny de 2023. També, per la Resolució de 8 de setembre de 2020, del director general d'Agricultura, Ramaderia i Pesca, s'adaptaren al Reglament (UE) 2020/1201 de la Comissió, les declaracions prèvies de la situació de la plaga Xylella fastidiosa al territori de la Comunitat Valenciana.  
  
Fins hui, l'Institut d'Agricultura Sostenible del Consell Superior d'Investigacions Científiques ha confirmat que la subespècie de Xylella fastidiosa detectada a la Comunitat és la subespècie multiplex. Les 26 espècies vegetals a la Comunitat Valenciana en les quals s'ha detectat la presència del bacteri són: Acacia saligna, Acer granatense, Asparagus acutifolius, Calicotome spinosa, Cistus albidus, Cistus monspeliensis, Cistus salvifolius, Genista scorpius, Helichrysum italicum, Helichrysum stoechas, Laurus nobilis, Lavandula angustifolia, Lavandula dentata, Lavandula intermedia, Lavandula latifolia, Phagnalon saxatile, Polygala myrtifolia, Prunus armeniaca, Prunus domestica, Prunus dulcis, Rhamnus alaternus, Salvia rosmarinus, Santolina chamaecyparissus, Spartium junceum, Ulex parviflorus i Viburnum tinus. Les mesures que cal adoptar en aplicació de la normativa comunitària s'apliquen a uns vegetals en funció de la subespècie de Xylella fastidiosa detectada a la Comunitat Valenciana, i en funció de les espècies vegetals en les quals s'haja confirmat la infecció en la nostra zona demarcada; d'ací la importància de declarar la subespècie trobada al territori de la Comunitat.  
  
De les prospeccions realitzades en 2023, el Laboratori de Bacteriologia de la Conselleria d'Agricultura, Ramaderia i Pesca, per a esta vintena actualització, ha diagnosticat la infecció per Xylella fastidiosa sobre determinades mostres vegetals d'Acacia saligna, Calicotome spinosa, Cistus albidus, Cistus salvifolius, Helichrysum italicum, Helichrysum stoechas, Laurus nobilis, Lavandula dentata, Lavandula latifolia, Phagnalon saxatile, Polygala myrtifolia, Prunus domestica, Prunus dulcis, Rhamnus alaternus, Salvia rosmarinus, Ulex parviflorus, Viburnum tinus, procedents dels termes municipals d'Alcalalí, Alcoleja, l'Alfàs del Pi, Altea, l'Atzúbia, Balones, Benasau, Beniardà, Benidoleig, Benifallim, Benifato, Benilloba, Benillup, Benimantell, Benimassot, Benissa, Bolulla, Callosa d'en Sarrià, Calp, Castell de Castells, el Castell de Guadalest, Cocentaina, Confrides, Dénia, Fageca, Famorca, Finestrat, Gata de Gorgos, Llíber, Millena, Murla, la Nucia, Orba, l'Orxa, Parcent, Pedreguer, Pego, Penàguila, Planes, Polop, Quatretondeta, el Ràfol d'Almúnia, Relleu, Sella, Tàrbena, Teulada, Tollos, la Torre de les Maçanes, la Vall d'Alcalà, la Vall de Gallinera, la Vall de Laguar, la Vall d'Ebo, el Verger, Vilallonga, Xàbia i Xaló.  
  
El material vegetal d'espècies ornamentals del gènere Polygala ha demostrat tindre una prevalença molt alta de Xylella fastidiosa (Wells et al.) a la Comunitat Valenciana. La disposició d'este material vegetal en jardins públics i privats pot servir com a hoste del bacteri i facilitar-ne l'arribada a plantacions agrícoles i/o al medi natural; per tant, és necessari adoptar mesures per a prohibir les noves plantacions d'este, i recomanar-ne l'eliminació de les existents, tal com preveu l'article 18.a de la Llei 43/2002, de sanitat vegetal.  
Les parcel·les abandonades, amb material vegetal d'espècies sensibles, poden constituir un risc fitosanitari per a les plantacions veïnes, relacionat amb el control de Xylella fastidiosa (Wells et al.), i/o dels seus insectes vectors; per este motiu és necessari adoptar mesures específiques obligatòries de destrucció in situ.  
Atés que l'erradicació i el control de la propagació d'este bacteri cap a altres zones tan sols és possible per mitjà de la intervenció de l'Administració, correspon adoptar les mesures fitosanitàries que s'establixen en el Reglament (UE) 2020/1201 de la Comissió, de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa (Wells et al.).  
Consideracions legals i tècniques  
La competència dels òrgans de la Conselleria d'Agricultura, Ramaderia i Pesca està atorgat pel Decret 146/2023, de 5 de setembre, del Consell, d'aprovació del Reglament orgànic i funcional de la Conselleria d'Agricultura, Ramaderia i Pesca, segons el qual correspon a la Direcció General d'Agricultura, Ramaderia i Pesca assumir, entre altres, les funcions en sanitat vegetal.  
L'article 14 de la Llei 43/2002, de 20 de novembre, de sanitat vegetal, habilita la Comunitat Valenciana per a adoptar alguna de les mesures fitosanitàries establides en l'article 18 d'esta llei, la qual cosa implica la facultat de desinsectar, desinfectar, immobilitzar, destruir, transformar o sotmetre a qualsevol altra mesura profilàctica els vegetals i els seus productes, així com el material relacionat amb estos que siga o puga ser vehicle de plagues; així com condicionar o prohibir en zones concretes la plantació o cultiu d'espècies o varietats sensibles a determinades plagues o que puguen actuar com a transmissores d'estes.  
L'article 13 de la Llei 43/2002, de 20 de novembre, de sanitat vegetal, considera que és obligació dels particulars:  
a) Mantindre els seus cultius, plantacions i collites, així com les masses forestals i el medi natural, en bon estat fitosanitari per a la defensa de les produccions pròpies i alienes.  
b) Aplicar les mesures fitosanitàries obligatòries que s'establisquen com a conseqüència de la declaració d'existència d'una plaga.  
L'incompliment d'estes mesures pot ser considerat infracció administrativa, la qual cosa pot obligar l'òrgan competent de l'Administració pública a iniciar el corresponent expedient sancionador sobre la base de les obligacions dels particulars en la prevenció i lluita contra plagues (art. 53 i següents) segons la Llei 43/2002, de 20 de novembre, de sanitat vegetal.  
A més, l'article 17, en relació amb l'article 19, de la Llei 43/2002, de 20 de novembre, de sanitat vegetal, habilita l'Administració a actuar directament quan l'actuació col·lectiva permeta una major efectivitat de la lluita contra la plaga, havent de col·laborar els propietaris i propietàries en l'aplicació de les mesures que s'establisquen.  
  
Per tot el que s'ha exposat anteriorment, resolc:  
  
Primer. Declaració de noves deteccions de Xylella fastidiosa (Wells et al.)  
Declarar noves deteccions de Xylella fastidiosa (Wells et al.) a la Comunitat Valenciana sobre material vegetal de les espècies següents: Acacia saligna, Calicotome spinosa, Cistus albidus, Cistus salvifolius, Helichrysum italicum, Helichrysum stoechas, Laurus nobilis, Lavandula dentata, Lavandula latifolia, Phagnalon saxatile, Polygala myrtifolia, Prunus domestica, Prunus dulcis, Rhamnus alaternus, Salvia rosmarinus, Ulex parviflorus, Viburnum tinus. La relació dels vegetals en els quals s'ha detectat la infecció per Xylella fastidiosa (Wells et al.) i les seues coordenades es detallen en l'annex I.  
  
Segon. Establiment d'una zona demarcada de Xylella fastidiosa subespècie multiplex  
2.1. Establir una zona demarcada per a Xylella fastidiosa subespècie multiplex entorn de les deteccions del bacteri detallades en l'apartat primer d'esta resolució, i que en aplicació de l'article 4 del Reglament (UE) 2020/1201 de la Comissió de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa (Wells et al.) consistirà en:  
a) Una zona infectada amb un radi de 50 m al voltant dels punts establits en el resolc primer de la present resolució.  
b) Una zona tampó de 2,5 km de radi al voltant de la zona infectada  
2.2. El llistat de municipis afectats de manera íntegra o parcial figuren en l'annex II de la present resolució.  
2.3. L'actualització de la informació referent a la zona demarcada estarà disponible en la pàgina web de la Conselleria d'Agricultura, Ramaderia i Pesca, https://portalagrari.gva.es/va/agricultura/xylella-fastidiosa, així com en el Visor SIGPAC de la Comunitat Valenciana, http://sigpac.gva.es/visor/, i en el visor GVA de l'Institut Cartogràfic Valencià, https://visor.gva.es/visor/  
  
Tercer. Adopció de mesures fitosanitàries d'erradicació i control  
3.1. Adoptar a la zona demarcada, sobre la base dels articles 13, 18 i 19 de la Llei 43/2002 de sanitat vegetal, les mesures fitosanitàries d'erradicació i control que establix el Reglament (UE) 2020/1201 de la Comissió de 14 d'agost de 2020 sobre mesures per a evitar la introducció i la propagació dins de la Unió de Xylella fastidiosa (Wells et al.), que seran d'obligat compliment.  
Estes mesures seran executades pels propietaris i propietàries, o si és el cas, directament per l'administració pública competent, sota la supervisió de la Direcció General d'Agricultura, Ramaderia i Pesca, i consistiran, entre altres, en el següent:  
3.1.1. Realitzar tractaments fitosanitaris en tota la zona demarcada contra la població d'insectes vectors de Xylella fastidiosa, en totes les seues fases. A la zona infectada els tractaments fitosanitaris s'hauran de fer abans i durant l'eliminació dels vegetals als quals es referix l'apartat 3.1.2. Els tractaments insecticides es realitzaran amb les matèries actives que siguen recomanades pels servicis oficials de la Conselleria d'Agricultura, Ramaderia i Pesca.  
3.1.2. Eliminar immediatament de la zona infectada:  
a) els vegetals en els quals s'ha detectat la infecció per Xylella fastidiosa (Wells et al.);  
b) els vegetals amb signes indicatius d'una possible infecció per esta plaga o dels quals se sospita que estan infectats per esta;  
c) els vegetals que pertanyen a la mateixa espècie que el vegetal infectat, independentment del seu estat sanitari;  
d) els vegetals d'espècies diferents de la del vegetal infectat en els quals s'haja confirmat la infecció en altres parts de la zona demarcada;  
  
e) els vegetals especificats segons estan definits en el Reglament (UE) 2020/1201 de la Comissió, diferents dels contemplats en les lletres c) i d), que no hagen sigut sotmesos immediatament a mostreig ni a anàlisis moleculars i en este cas no s'ha comprovat que estiguen lliures de Xylella fastidiosa (Wells et al.).  
La destrucció dels vegetals s'ha de realitzar in situ, en un termini màxim de quinze dies a partir de la publicació de la resolució que declarava noves deteccions de Xylella fastidiosa (Wells et al.) a la Comunitat Valenciana. El sistema radicular d'estos vegetals s'ha d'eliminar o desvitalitzar mitjançant un tractament fitosanitari adequat que evite el naixement de nous brots.  
La destrucció de la part aèria dels vegetals es podrà limitar únicament a les branques i el fullatge, i sotmetre la fusta al tractament fitosanitari a què es referix l'apartat 3.1.1. Per a este supòsit, el propietari o propietària dels vegetals o persona autoritzada per este, haurà de presentar una sol·licitud d'aprofitament de la fusta segons el model corresponent, amb una declaració responsable que garantisca que eixa fusta no es trasllade fora de la zona demarcada i que no tinga finalitat comercial.  
3.2. Els propietaris o propietàries de les parcel·les que pogueren resultar afectades, tant a la zona infectada com a la zona tampó, estaran obligats a permetre l'accés a les seues parcel·les al personal de l'administració competent, per a l'execució de les mesures fitosanitàries previstes en la present resolució.  
3.3. Els propietaris o propietàries que detecten la presència de la plaga o dels seus símptomes tenen l'obligació de comunicar-ho als servicis de sanitat vegetal de la seua província.  
3.4. En el cas que el propietari o propietària decidisca realitzar la destrucció pels seus propis mitjans, esta haurà d'executar-se en presència d'un funcionari o funcionària de la Conselleria d'Agricultura, Ramaderia i Pesca que acredite l'acte.  
3.5. Prohibir la plantació de vegetals especificats per a Xylella fastidiosa subespècie multiplex a la zona infectada, excepte:  
- Si es cultiven a l'interior de llocs de producció prèviament autoritzats a prova d'insectes, lliures del bacteri i dels seus insectes vectors.  
  
- Si pertanyen a espècies vegetals que s'han sotmés a prospeccions i anàlisis oficials, i han resultat lliures de Xylella fastidiosa (Wells et al.) almenys durant els dos últims anys. Un llistat de les espècies vegetals que complixen este requisit estarà disponible en la pàgina web de la Conselleria d'Agricultura, Ramaderia i Pesca: https://portalagrari.gva.es/va/agricultura/xylella-fastidiosa  
  
Quart. Prohibició de plantació de vegetals de Polygala sp.  
En aplicació de l'article 18.a de la Llei 43/2002, de sanitat vegetal, es prohibix la plantació (incloent-hi la seua disposició en tests o contenidors) d'espècies ornamentals del gènere Polygala sensibles a Xylella fastidiosa (Wells et al.) als jardins públics i privats, voreres, mitjanes i altres zones enjardinades de les carreteres, autovies i autopistes dins de la zona demarcada establida a la Comunitat Valenciana, excepte amb l'expressa autorització de la direcció general competent en matèria de sanitat vegetal.  
D'altra banda, es recomana l'eliminació de totes les plantes ornamentals del gènere Polygala en tots els àmbits descrits en el paràgraf anterior, dins de la zona demarcada establida a la Comunitat Valenciana.  
  
Així mateix, es recomana l'eliminació així com evitar la plantació (incloent-hi la seua disposició en tests o contenidors) d'espècies ornamentals del gènere Polygala sensibles a Xylella fastidiosa (Wells et al.) als jardins públics i privats, voreres, mitjanes i altres zones enjardinades de les carreteres, autovies i autopistes fora de la zona demarcada de la Comunitat Valenciana.  
  
Quint. Mesures en les parcel·les abandonades dins de la zona demarcada  
Dins de la zona demarcada, i en aplicació de l'article 18.g de la Llei 43/2002, de sanitat vegetal, s'obliga els propietaris i propietàries de parcel·les abandonades a destruir in situ els vegetals especificats, segons estan definits en el Reglament (UE) 2020/1201 de la Comissió, per a Xylella fastidiosa subespècie multiplex, per constituir un risc fitosanitari per a les plantacions veïnes o per al control de Xylella fastidiosa (Wells et al.), i/o dels seus insectes vectors. La destrucció de la part aèria dels vegetals es podrà limitar únicament a les branques i el fullatge, i sotmetre la fusta al tractament fitosanitari a què es referix l'apartat 3.1.1. El sistema radicular d'estos vegetals s'ha d'eliminar o desvitalitzar mitjançant un tractament fitosanitari adequat que evite el naixement de nous brots.  
  
Sext. Mesures de vigilància dins de la zona demarcada  
En tota la zona demarcada es controlarà, en els moments més adequats, la presència de Xylella fastidiosa (Wells et al.) mitjançant prospeccions anuals, de conformitat amb l'article 10 del Reglament (UE) 2020/1201 de la Comissió, de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa (Wells et al.), tenint en compte la informació inclosa en la fitxa de vigilància de plagues relativa a Xylella fastidiosa (Wells et al.), així com les directrius per a la realització de prospeccions de Xylella fastidiosa sòlides des del punt de vista estadístic i basades en el risc, de l'Autoritat Europea de Seguretat Alimentària.  
Els propietaris i propietàries de les parcel·les incloses a la zona demarcada estaran obligats a permetre l'accés a les seues parcel·les al personal de l'administració competent que realitze esta vigilància i, si és el cas, la presa de mostres per a la seua anàlisi.  
  
Sèptim. Mesures aplicables a la circulació de vegetals dins de la zona demarcada  
7.1. En aplicació del capítol VII del Reglament (UE) 2020/1201 de la Comissió, de 14 d'agost de 2020, sobre mesures per a evitar la introducció i la propagació dins de la Unió de Xylella fastidiosa (Wells et al.), només podrà autoritzar-se l'eixida de vegetals especificats per a Xylella fastidiosa subespècie multiplex de la zona demarcada, i el trasllat des de les zones infectades a la zona tampó, quan es complisquen totes les condicions previstes en l'esmentat articulat.  
7.2. En aplicació del capítol VII del Reglament (UE) 2020/1201, només podrà autoritzar-se el trasllat de vegetals especificats per a Xylella fastidiosa subespècie multiplex, dins de les zones infectades, dins de la zona tampó i de la zona tampó a les zones infectades, quan es complisquen totes les condicions previstes en l'article 23.  
7.3. Els vegetals especificats a què es referixen els apartats anteriors només es traslladaran dins de la Unió si van acompanyats d'un passaport fitosanitari.  
7.4. Per a qualsevol operació comercial relacionada amb el trasllat de vegetals especificats per a Xylella fastidiosa subespècie multiplex, dins de les zones infectades, dins de la zona tampó i de la zona tampó a les zones infectades, tots els operadors professionals registrats en el Registre d'operadors professionals de vegetals (ROPVEG), així com altres comerciants de material vegetal que per la seua condició de comercialitzadors a usuari final no tenen l'obligació d'estar registrats, demanaran a la persona que reba estos vegetals que firme una declaració del fet que estos no eixiran de les zones esmentades.  
  
  
Octau. Entrada en vigor  
La present resolució entrarà en vigor l'endemà de ser publicada en el Diari Oficial de la Generalitat Valenciana.  
La present resolució no esgota la via administrativa, i contra esta podrà interposar-se un recurs d'alçada davant del secretari autonòmic d'Agricultura, Ramaderia i Pesca, en el termini d'un mes comptat des de l'endemà de ser publicada, de conformitat amb el que es disposa en els articles 121 i següents de la Llei 39/2015, d'1 d'octubre, del procediment administratiu comú de les administracions públiques.  
  
  
València, 15 d'abril de 2024.- El director general de Producció Agrícola i Ramadera: Simón Martínez Ruiz.